Document ID: 32014D0256

РЕШЕНИЕ НА КОМИСИЯТА
от 2 май 2014 година
за установяване на екологични критерии за присъждане на екомаркировката на ЕС по отношение на изделия от преработена хартия
(нотифицирано под номер С(2014) 2774)
(текст от значение за ЕИП)
(2014/256/ЕС)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Регламент (ЕО) № 66/2010 на Европейския парламент и на Съвета от 25 ноември 2009 г. относно екомаркировката на ЕС (1), и по-специално член 8, параграф 2 от него,
след консултация със Съвета по екомаркировката на Европейския съюз,
като има предвид, че:
(1)
Съгласно Регламент (ЕО) № 66/2010 екомаркировката на ЕС може да се присъжда на продукти, които през целия си жизнен цикъл имат намалено въздействие върху околната среда.
(2)
Регламент (ЕО) № 66/2010 предвижда установяване на специфични критерии за екомаркировка на ЕС по групи продукти.
(3)
Тъй като продуктите с най-добри екологични показатели следва да бъдат произведени при намалено изпускане на токсични или еутрофни вещества във водите, намалена вреда или намалени рискове за околната среда, свързани с използването на енергия (глобално затопляне, подкиселяване, разрушаване на озоновия слой, изчерпване на невъзобновяемите енергийни източници), както и намалена вреда или намалени рискове за околната среда, свързани с употребата на опасни химикали, е целесъобразно да се установят критерии за екомаркировката на ЕС за продуктовата група „преработена хартия“.
(4)
Преразгледаните критерии, както и съответните изисквания за оценка и проверка следва да бъдат валидни за период от три години, считано от датата на приемане на настоящото решение, като се отчита цикълът на иновации за тази продуктова група.
(5)
Мерките, предвидени в настоящото решение, са в съответствие със становището на комитета, създаден съгласно член 16 от Регламент (ЕО) № 66/2010,
ПРИЕ НАСТОЯЩОТО РЕШЕНИЕ:
Член 1
1. Продуктовата група „изделия от преработена хартия“ включва следните продукти:
а)
пликове и хартиени торбички, които се състоят тегловно от най-малко 90 % хартия, картон или хартиени субстрати;
б)
канцеларски материали, които се състоят тегловно от най-малко 70 % хартия, картон или хартиени субстрати, с изключение на подкатегориите висящи папки и папки с метални скрепителни елементи.
В посочения в буква б) случай пластмасовият компонент не трябва да превишава 10 %, освен за папки с пръстени, учебни и други тетрадки, дневници и класьори с механизъм с дъгов лост, при които пластмасовият компонент не трябва да превишава 13 %. Освен това теглото на металите не трябва да надвишава 30 g на изделие, с изключение на висящи папки, папки с метални скрепителни елементи и папки с пръстени, при които то може да бъде до 50 g, и с изключение на класьори с механизъм с дъгов лост, при които то може да бъде до 120 g.
2. Продуктовата група „преработени изделия от хартия“ не включва следните продукти:
а)
печатни продукти, включени в екомаркировката на ЕС съгласно Решение 2012/481/ЕС на Комисията (2);
б)
опаковъчни продукти (с изключение на хартиени торбички).
Член 2
За целите на настоящото решение се прилагат следните определения:
1.
„картонен субстрат“ означава картон или мукава, ненапечатани и непреработени, с тегло на квадратен метър над 400 g/m2;
2.
„консумативи“ означава химикали, използвани по време на процесите на отпечатване, нанасяне на покрития и дообработване, и които могат да бъдат използвани, унищожени, разградени, превърнати в отпадъци или отработени;
3.
„изделие от преработена хартия“ представлява хартия, картон или хартиени субстрати, напечатани или ненапечатани, обикновено използвани за опазване, обработване или съхраняване на предмети и/или бележки, за които процесът на преработване представлява съществена част от производствения процес и които включват три основни категории продукти: пликове, хартиени торбички и канцеларски хартиени материали;
4.
„канцеларски хартиени материали“ включват папки, класьори, тетрадки, бележници, блокове за записки, учебни тетрадки, тетрадки със спирала, календари с подвързия, дневници и сменяеми листове;
5.
„процес на преработване“ означава процес, при който от даден материал се произвежда изделиe от преработена хартия. Този процес може да включва печатен процес (дейности по предпечат, печат и следпечатна обработка);
6.
„халогениран органичен разтворител“ означава органичен разтворител, който съдържа най-малко един атом бром, хлор, флуор или йод на молекула;
7.
„нехартиени компоненти“ означава всички части на дадено изделиe от преработена хартия, които не се състоят от хартия, картон или хартиен субстрат;
8.
„опаковка“ означава всички продукти, направени от материал от всякакво естество, използвани, за да се поставят в тях, съхраняват, обработват, доставят и представят стоки - от суровини до обработени продукти - от производителя до ползвателя или потребителя;
9.
„хартиени торбички“ са хартиени изделия, използвани за носене/транспортиране на стоки;
10.
„рециклиране“ означава всяка дейност по оползотворяване, посредством която отпадъчните материали се преработват в продукти, материали или вещества, независимо дали за първоначалната им цел, или за други цели, но не включва оползотворяване на енергия и преработване в материали, които ще се използват като горива или за насипни дейности;
11.
с „рециклирани влакна“ се обозначават влакна, извлечени от отпадъчен материал, възникнал в процеса на производство или генериран от крайни потребители на продукта, които не могат да бъдат използвани повече по предназначение. Тук не се включва повторната употреба на материали, които могат да бъдат рециклирани в рамките на производствения процес, в който са възникнали (остатъци, възникнали в рамките на производството на хартия - собствени или закупени);
12.
„папки“ означава сгъваеми обвивки или подвързии за отделни листове хартия, като висящи папки, индекси и разделители, сборни папки, папки с три капака и папки преписки;
13.
„класьори“ са хартиени изделия, които се състоят от външно покритие, обикновено изработено от картон, и с пръстени, които държат съединени отделни листове хартия, като например папки с пръстени и класьори с механизъм с дъгов лост;
14.
„летливо органично съединение“ (ЛОС) означава всяко органично съединение, както и фракцията от креозот, което при температура 293,15 К има парно налягане 0,01 kPа или повече, или притежава съответна летливост при конкретните условия на употреба;
15.
„миещи средства“ означава химикали, използвани за измиване на печатни форми и печатни преси за отстраняване на печатни мастила, хартиени частици и подобни; почистващи средства за машини за дообработване и печатни машини; средства за почистване на засъхнало печатно мастило;
16.
„отпадъчна хартия“ означава хартия, натрупана по време на производството на готовото изделие от преработена хартия, която не представлява част от него.
Член 3
За да му бъде присъдена екомаркировката на ЕС съгласно Регламент (ЕО) № 66/2010, дадено изделие от преработена хартия трябва да попада в продуктовата група „изделие от преработена хартия“, определена в член 1 от настоящото решение, и да съответства на критериите, както и на съответните изисквания за оценка и проверка, формулирани в приложението.
Член 4
Критериите за продуктовата група „изделия от преработена хартия“, както и свързаните с тях изисквания за оценка и проверка са валидни за период от три години, считано от датата на приемане на настоящото решение.
Член 5
Кодът на продуктовата група „изделие от преработена хартия“, използван за административни цели, е „046“.
Член 6
Адресати на настоящото решение са държавите членки.
Съставено в Брюксел на 2 май 2014 година.

Labels: 3
7
1
20